《山斋歌为义兴吴公选作》
明代·乌斯道

平生好事偏好山，山斋寂寂山人閒。驰瑰骋异叠层玉，蓬莱忽人轩楹间。

铜官峨峨欲飞起，日射寒光翠如洗。香兰转首招紫云，左右低昂若兄弟。

洞庭之山浮具区，东西对峙如双凫。卞山马脊浪中出，萧萧竹树茅檐孤。

偶忆仙人有遗迹，兴入松萝几双屐。岩前笑看黄精花，洞口高眠白云石。

下山独泛秋风船，霜林剖橘呼老仙。不愿长生授丹诀，萧散即是壶中天。

山上神仙知此意，故遣山灵献佳致。紫烟回伏挂高崖，舞鹤翩翻到平地。

天池石壁飞悬流，人参化人松下游。弦管齐鸣青鸟过，虹蜺一道丹光浮。

山人曾挹紫薇露，南北轺车走烟雾。功名倏视如飙尘，投簪竟入山中去。

清风吹满山人家，山人手煎阳羡茶。诗成不复寄人世，援琴一鼓飞云霞。

山人山人信幽独，我欲相随卧空谷。何当先为采松花，石廪剩储三百斛。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。